
Egy trigenerációs kis moduláris reaktor működésének és bevételének érzékenységi vizsgálata nyílt hozzáférésű energiapiac modell segítségével

Kulcsszavak: SMR; kongeneráció; kapcsolt energiatermelés
A 21. század energetikájában kulcsszerepet kap a karbonsemlegesség, a fenntarthatóság és az energiahatékonyság. Mindez nemcsak a villamosenergia-termelésre vonatkozik, a távhőtermelés vonatkozásában is hasonlóak célok, új koncepciók születnek hatékony távhőrendszerekre. Ezen túl több kutatás irányul a hidrogén jövőbeli szerepére, legyen szó közlekedésről, vagy éppen energiatárolásról.
A villamosenergia-termelés irányzatában a nukleáris technológiák képzik kutatások célját, azonban a távhő és hidrogén termelésére ritkán merülnek fel ezen technológiák. Mi lenne, ha egy kis moduláris atomreaktorral (SMR) mindhárom terméket meg tudnánk termelni és nem csak külön-külön, hanem egy trigenerációs technológiával egyszerre is?
Kutatásomban egy trigenerációs kis moduláris atomreaktor villamosenergia-, távhő- és hidrogénpiacon való viselkedését vizsgálom. A vizsgálat során különböző szcenáriók elemzésére térek ki, a fosszilis üzemanyagok, szén-dioxid kvóta árának, a kis moduláris atomreaktor üzemeltetési költségének változtatásával különböző mértékű megújuló termeléssel.
Eredményeimmel arra jutottam, hogy az SMR-ek mindhárom energiapiacon hatékonyan képesek működni, nem is beszélve arról, hogy egy tisztán piaci alapon működő SMR magas profittal és rövid megtérüléssel kecsegtet.



